CELEX: C2004/300/69
Language: da
Date: 2004-12-04 00:00:00
Title: Sag C-437/04: Sag anlagt den 15. oktober 2004 af Kommissionen for De Europæiske Fællesskaber mod Kongeriget Belgien

4.12.2004   
            
            
               DA
            
            
               Den Europæiske Unions Tidende
            
            
               C 300/36
            
         Sag anlagt den 15. oktober 2004 af Kommissionen for De Europæiske Fællesskaber mod Kongeriget Belgien
   (Sag C-437/04)
   (2004/C 300/69)
   Ved De Europæiske Fællesskabers Domstol er der den 15. oktober 2004 anlagt sag mod Kongeriget Belgien af Kommissionen for De Europæiske Fællesskaber ved J.-F. Pasquier, som befuldmægtiget, og med valgt adresse i Luxembourg.
   Kommissionen har nedlagt følgende påstande:
   
               —
            
            
               Det fastslås, at Kongeriget Belgien har tilsidesat sine forpligtelser i henhold til artikel 3 i protokollen vedrørende Fællesskabernes privilegier og immuniteter, idet den har indført en afgift, der tilsidesætter princippet om skatte- og afgiftsfritagelse for Fællesskaberne.
            
         
               —
            
            
               Kongeriget Belgien tilpligtes at betale sagens omkostninger.
            
         Søgsmålsgrunde og væsentligste argumenter:
   Indførelsen af en regional afgift, der pålægges brugere af fast ejendom eller indehavere af tinglige rettigheder i fast ejendom i hovedstadsregionen Bruxelles ved regional forordning af 23. juli 1992, er en tilsidesættelse af skatte- og afgiftsfritagelsen for Fællesskaberne fastsat i artikel 3 i protokollen vedrørende Fællesskabernes privilegier og immuniteter. Denne forordning indeholder en ændring i forhold til den tidligere forordning, idet den foruden den afgift, der pålægges brugerne, pålægger ejerne af en ejendom, der udnyttes til erhvervsmæssige formål, og som overstiger et bestemt areal, en afgift. Som det fremgår af forarbejderne til forordningen af 23. juli 1992 er denne afgiftspålæggelse i virkeligheden en juridisk konstruktion for at omgå den skatte- og afgiftsfritagelse, som et vist antal personer og institutioner, der er brugere af fast ejendom, nyder. Det er nemlig disse personer, herunder Fællesskaberne, der i realiteten pålægges denne afgift, enten i henhold til lejekontraktens bestemmelser, hvori det fastsættes, at de skal betale alle skatter og afgifter på ejendommen, såfremt udlejeren ikke selv fritages herfor, eller som følge af afgifternes indvirkning på lejens størrelse. Ifølge Domstolens praksis tilsidesætter enhver retsforskrift, der ikke direkte pålægger Fællesskabet en afgift, men hvis virkning og formål klart er, at Fællesskabet — selv indirekte men nødvendigvis — skal bære denne afgift, princippet om skatte- og afgiftsfritagelse for Fællesskaberne.